Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat kalastus AKT-valtioissa ja 8. EKR (AKT-EU/1801/97/lopull.)



Virallinen lehti nro C 308 , 09/10/1997 s. 0026 - 0028



Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat kalastus AKT-valtioissa ja 8. EKR (AKT-EU/1801/97/lopull.) AKT-EU-edustajakokous, joka kokoontui Brysselissä 17. 20. maaliskuuta 1997, ottaa huomioon kalastusta AKT-ETY-yhteistyössä koskevan päätöslauselmansa, joka annettiin Brysselissä (Belgia) 7. lokakuuta 1993 (1), ottaa huomioon kalastuksen seurantaryhmän keskustelut Lomén yleissopimukseen liittyen, ottaa huomioon Euroopan yhteisön ja 14 eri AKT-valtion välillä tehdyt kalastussopimukset, A. katsoo, että Euroopan yhteisön ja AKT-valtioiden välillä tehtyjen kalastussopimusten on oltava yhdenmukaisia kehitysyhteistyöpolitiikan kanssa, vaikka ne ovatkin pohjimmiltaan kaupallisia, B. ottaa huomioon kalastussektorin kehittämisen välttämättömyyden AKT-valtioissa, C. ottaa huomioon EKR:n tarjoamat mahdollisuudet kalastussektorin tukemiseen AKT-valtioissa, erityisesti pienimuotoisen kalastuksen osalta, D. ottaa huomioon jo allekirjoitetut ja 8. EKR:ssa allekirjoitettavat maaohjelmat; 1. Toteaa, että EKR:n käytettävissä olevat varat ovat rajalliset, niitä ei ole ensisijaisesti sidottu kalastussektorille annettavaan kehitysapuun AKT-valtioissa; 2. Myöntää, että valinnat, jotka AKT-valtioiden on tehtävä EKR:n varojen käytöstä, ovat vaikeita ja että lukuisissa tapauksissa muiden alojen kuin kalastussektorin tarpeet katsotaan paljon kiireellisemmiksi; 3. Kannustaa tästä huolimatta AKT-valtioiden hallituksia ottamaan huomioon kalastussektorin ja siihen liittyvien palveluiden kehityspotentiaalin mahdollisena proteiinipitoisen ravinnon, työpaikkojen sekä taloudellisen ja sosiaalisen kehityksen lähteenä niiden päättäessä 8. EKR:n mukaisesti myönnettyjen varojen käytöstä; 4. Pyytää kiinnittämään erityistä huomiota AKT-maiden hallintovoimavarojen tehostamiseen luonnonvarojen käytön, tieteellisen tutkimuksen, kalalajien biologisen lepokauden ja merialueiden valvonnan aloilla; 5. Vaatii kiinnittämään erityistä huomiota pienimuotoiseen kalastukseen, joka on erityisen haavoittuvainen kansainvälisten toimijoiden järjestämälle kaupalliselle kalastukselle, johon kuuluvat myös Euroopan unionin alukset, jotka haluavat hyötyä kalastussopimusten tarjoamista mahdollisuuksista; 6. Kehottaa Euroopan unionia ottamaan käyttöön täydentäviä rahoitustoimia kehitystoimien toteuttamiseksi niiden aluerahastojen tai nykyisten taloudellisten korvausten lisäksi, jotka ovat vastapainona kalastussopimuksissa myönnetyille kalastusmäärille; 7. Kehottaa Euroopan unionia ottamaan käyttöön kalastussopimuksissa määrätyt kuulemismenettelyt, silloin kun neuvottelut koskevat ainoastaan näiden sopimusten uudistamista; 8. Pitää myönteisenä FAO:n kalastusta koskevien vastuuntuntoa korostavien menettelytapasääntöjen hyväksymistä lokakuussa 1995 ja kehottaa sopimuspuolia noudattamaan näitä menettelytapasääntöjä kirjaimellisesti; 9. Velvoittaa yksityiset AKT-EU-toimijat toteuttamaan konkreettisia kehitystoimia yhteisyritysten, yhteishankkeiden, teknologian siirron ja muiden yhteistyömuotojen, erityisesti tuotantovälineiden, kuten alusten, mukaan lukien käyttämättömät kalastusalukset (vuokratut tai yhteisyritysten kautta saadut), jalostuslaitosten ja rinnakkaisten teollisuudenalojen ja palvelujen hankkimiseen liittyvien yhteistyömuotojen avulla; 10. Kehottaa AKT-valtioita käyttämään paremmin hyväkseen sekä yksilö- että yhteisötasolla neuvottelukykyjään neuvotellessaan Euroopan komission kanssa uusista kalastussopimuksista ja asettamaan etusijalle kunkin maan edut; 11. Kehottaa Euroopan unionia myöntämään, että muut AKT-valtioiden täytäntöön panemat kalavarojen hyödyntämismallit myötävaikuttavat suoremmin AKT-valtioiden taloudellisen ja sosiaalisen kehityksen vahvistumiseen ja tarkempien yksityiskohtaisten sääntöjen mukaan kokonaisuudessaan Euroopan unionin kehityspolitiikan tavoitteiden saavuttamiseen; 12. Kehottaa AKT-valtioita valitsemaan viipymättä muita kalavarojen hyödyntämismalleja kalastussopimusten suositusten mukaisesti, joiden ensisijaisena tavoitteena on tyydyttää yhteisön kalastuslaivaston ja Euroopan unionin markkinoiden tarpeet, mikä ei välttämättä vastaa AKT-valtioiden kestävän taloudellisen ja sosiaalisen kehityksen edistämistavoitteita eikä näiden maiden talouksien yhdentymistä maailmantalouteen; 13. Panee tyytyväisenä merkille kalastussopimusten säädökset, joilla pyritään säilyttämään erityisalueita pienimuotoiselle kalastukselle; pyytää, että tätä aluejakoa noudatetaan, käytäntöä laajennetaan ja pienimuotoista kalastusta harjoittavien kalastajien suojeluun kiinnitetään entistä suurempaa huomiota tulevissa sopimuksissa; 14. Kehottaa, että kyseiset AKT-valtiot ja komissio ottavat uusista kalastussopimuksista käytäviin neuvotteluihin mukaan, laajamittaisten kuulemismenettelyjen kautta, kalastussektorin edustajia ja erityisesti pienimuotoista kalastusta harjoittavia kalastajia, miehiä ja naisia kaikista niistä maista, joissa pienimuotoista kalastusta harjoitetaan; 15. Puoltaa meripuistojen ja suojelualueiden perustamista, jolla pyritään edistämään biologisen monimuotoisuuden turvaamista vesiympäristössä sekä turvaamaan niiden luonnonvarojen uusiutuminen, joista kalastus on riippuvainen; 16. Valittaa uudelleen sitä, että AKT-maiden kantoja kalastustuotteiden alkuperäsäännöistä, sellaisina kuin ne on esitetty toista, kolmatta ja neljättä Lomén yleissopimusta koskevien neuvotteluiden yhteydessä ja neljännen Lomén yleissopimuksen tarkistuksen yhteydessä, ei ole otettu asianmukaisesti huomioon; 17. Kehottaa sopimuspuolia tunnustamaan AKT-rannikkovaltioiden oikeuden omien kalavarojensa kehittämiseen ja järkiperäiseen hyödyntämiseen kaikilla niillä vesillä, jotka kuuluvat sen lainkäyttövallan piiriin, ja hyväksymään näin ollen sen, että alkuperäsääntöjä on tarkistettava; 18. Vahvistaa AKT-maiden edustajien esittämän kannan ja toistaa edustajakokouksen esittämän toiveen, jonka mukaan kaikkiin saaliisiin, jotka on pyydetty vesiltä, joilla AKT-valtioilla on ensisijainen oikeus, ja jotka on purettu AKT-maiden satamiin jalostusta tai EU-markkinoille vientiä varten, on sovellettava alkuperätuotejärjestelyjä ja valvottava samalla, että nämä sopimukset eivät suosi kolmansia maita AKT-valtioiden tai Euroopan unionin kustannuksella; 19. Kehottaa Euroopan komissiota ja jäsenvaltioiden hallituksia lieventämään alkuperäsääntöjen täytäntöönpanomekanismeja välittömästi kalastustuotteiden osalta, jotta Euroopan unionin markkinoille saataisiin enemmän AKT-valtioista tulevia kalastustuotteita ja jotta viimeksi mainitut vapautuisivat korvausvelvollisuudesta Euroopan unionin maahantuojille, jotka joutuvat ensimmäisinä kärsimään Euroopan unionin jäsenvaltioiden tulliliitoista; 20. Panee tyytyväisenä merkille neljännen Lomén yleissopimuksen tarkistukseen ja pöytäkirjaan N:o 1 sisältyvät säännökset, joilla pyritään lisäämään AKT-valtioille sallittuja säilyketonnikalan ja paloitellun tonnikalan vuosittaisia vientimääriä (4 000 ja 500 tonnia) Euroopan unionin markkinoille poikkeusjärjestelyissä, mutta muistuttaa, että nämä määrät jäävät reilusti AKT-valtioiden vaatiman 10 000 tonnin rajan alapuolelle; 21. Kehottaa Euroopan unionin jäsenvaltioita ja komissiota hyväksymään AKT-valtioiden pyynnöt suuremman joustavuuden saavuttamiseksi ja nykyisen poikkeusjärjestelyn pidentämiseksi kahdella vuodella, jotta AKT-valtiot voisivat uudenaikaistaa säilytyslaitoksensa ja saattaa ne yhdenmukaisiksi kalastustuotteisiin sovellettavista standardeista ja säännöistä annetun uuden asetuksen 91/493/ETY kanssa ottaen huomioon tämän pidennyksen merkityksen sille, ettei se vaikeuta AKT-valtioiden vientiä, erityisesti kalasäilykkeiden vientiä, Euroopan unionin markkinoille; 22. Kehottaa yhteispuheenjohtajiaan välittämään tämän päätöslauselman AKT-EU-neuvostolle ja komissiolle.(1) EYVL C 14, 17.1.1994, s. 22